A BIZOTTSÁG HATÁROZATA
(2008. október 10.)
a szőlőültetvényeknek az 1493/1999/EK tanácsi rendelet értelmében megvalósítandó szerkezetátalakítása és átállítása céljából a tagállamok részére egy meghatározott hektárszám alapján előirányzott végleges pénzügyi keretösszegeknek a 2008. pénzügyi évre történő megállapításáról
(az értesítés a C(2008) 5738. számú dokumentummal történt)
(Csak a bolgár, cseh, francia, görög, magyar, máltai, német, olasz, portugál, román, spanyol, szlovák és szlovén nyelvű szöveg hiteles)
(2008/799/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 14. cikke (2) bekezdésére,
mivel:
(1)
A szőlőültetvények szerkezetátalakítására és átállítására vonatkozó szabályokat az 1493/1999/EK rendelet és a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló, 2000. május 31-i 1227/2000/EK bizottsági rendelet (2) határozza meg.
(2)
A pénzügyi tervezésre, valamint a szerkezetátalakítási és átállítási rendszer finanszírozásában való részvételre vonatkozóan az 1227/2000/EK rendeletben meghatározott részletes szabályok előírják, hogy a valamely meghatározott pénzügyi évre vonatkozó hivatkozásoknak a tagállamok által október 16. és a következő év október 15. között ténylegesen teljesített kifizetésekhez kell kapcsolódniuk.
(3)
Az 1493/1999/EK rendelet 14. cikkének (1) bekezdése értelmében a Bizottság minden évben objektív szempontok alapján kiutal a tagállamok számára egy első támogatási részletet a különleges helyzetek és egyedi szükségletek, valamint a rendszer céljának eléréséhez szükséges erőfeszítések figyelembevételével.
(4)
A Bizottság a 2007/2008. gazdasági évre vonatkozó indikatív pénzügyi keretösszegeket a 2007/719/EK határozatban (3) állapította meg.
(5)
Az 1227/2000/EK rendelet 17. cikke (4) bekezdésének megfelelően bírsággal büntetendőek azok a tagállamok, amelyeknek a hektáronként számított tényleges kiadásai meghaladják az eredeti előirányzatban előírt összeget. A 2008. pénzügyi évre vonatkozóan ilyen bírságot Szlovákia esetében kell kiszabni az előirányzat 6 169 EUR összeggel való túllépéséért.
(6)
Az 1227/2000/EK rendelet 16. cikke (1) bekezdésének c) pontja értelmében a tagállamok kérelmet nyújthatnak be a folyó pénzügyi évben esedékes kiadások utólagos finanszírozása iránt. A 2008. pénzügyi évre vonatkozóan így járt el Csehország, Spanyolország, Olaszország, Magyarország és Románia.
(7)
Az 1227/2000/EK rendelet 17. cikkének (3) bekezdése értelmében a tagállamok Bizottsághoz eljuttatott utólagos finanszírozás iránti kérelmeit az azután rendelkezésre álló összeg arányos felosztása alapján kell elfogadni, hogy a tagállamoknak előirányzott teljes pénzösszegből valamennyi tagállamra nézve levonták a szóban forgó rendelet 16. cikke (1) bekezdése a) és b) pontjának megfelelően bejelentett összegeket. Ez a rendelkezés a 2008. pénzügyi évben Csehországra, Spanyolországra, Olaszországra, Magyarországra és Romániára alkalmazandó. Mivel az említett tagállamok által az utólagos finanszírozás iránt benyújtott kérelmek együttes összege alacsonyabb az újraelosztás céljából rendelkezésre álló összegnél, a szóban forgó államok kérelmeinek összessége teljesíthető,
ELFOGADTA EZT A HATÁROZATOT:
1. cikk
A szőlőültetvényeknek az 1493/1999/EK rendelet értelmében végrehajtandó szerkezetátalakítása és átállítása céljából az érintett tagállamok számára a 2007/2008. gazdasági évre, egy meghatározott hektárszám alapján megállapított végleges pénzügyi keretösszegeket a 2008. pénzügyi évre vonatkozóan e határozat melléklete tartalmazza.
2. cikk
Ennek a határozatnak a Bolgár Köztársaság, a Cseh Köztársaság, a Németországi Szövetségi Köztársaság, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Luxemburgi Nagyhercegség, a Magyar Köztársaság, a Máltai Köztársaság, az Osztrák Köztársaság, a Portugál Köztársaság, Románia, a Szlovén Köztársaság és a Szlovák Köztársaság a címzettje.
Kelt Brüsszelben, 2008. október 10-én.